Sommervejret over Danmark har siden juni stået på ustadigt vejr, der til tider har været meget vådt. Og sådan ser det ud til at fortsætte de sidste dage i august, som overordnet set kommer til at byde på byger, der kommer og går. Men når kalendersommeren skifter til efterår, er der faktisk signaler i prognoserne, der indikerer et omslag i vejret til det mere stabile. Meget tyder på, at den første uges tid af september kan blive domineret af højtryksvejr. Tirsdag: Mest tørt, men mange skyer Vejret tirsdag lægger fra land med overvejende tørvejr og en smule sol. Stedvis kan der i morgentimerne være lidt tåge. I løbet af formiddags- og eftermiddagstimerne begynder der at være lokale regnbyger, der især rammer i det jyske. Bygerne er af kortvarig karakter og bliver slet ikke lige så kraftige, som de har været de seneste dage. Mange vil i det hele taget opleve en dag, der det meste af tiden byder på tørvejr. Dog bliver det også med mange skyer på himlen. Temperaturen bliver ret behersket og topper blot med omkring 18 grader. Byger onsdag og torsdag Efter en tirsdag med relativt få byger stiger antallet af byger over Danmark de efterfølgende dage. Et lavtryk nordvest for Danmark sender i løbet af onsdag og torsdag en del byger ind over landet. Lokalt kan disse byger blive kraftige og måske med torden. Temperaturen holder sig fortsat i underkanten af 20 grader, når det bliver varmest. Vejrskifte fra weekenden Fredag kan dele af landet igen blive ramt af byger, men gradvist spår prognoserne, at der i løbet af weekenden bliver opbygget et højtryk over Nordvesteuropa. Som det ser ud lige nu, kan dette højtryk blive ret bastant og give ganske pænt sensommervejr i en længere periode med tørvejr og solskin. Endnu er der nogle dage til det potentielle vejrskifte, men umiddelbart ser udviklingen ud til at være relativt sikker.

Opsummering:
De sidste dage af august står på blandet vejr med byger, men fra weekenden viser prognoser mere stabilt vejr.